ΣΥΝΤΟΜΟ ΒΙΟΓΡΑΦΙΚΟ ΣΗΜΕΙΩΜΑ 

O Δημήτρης Μαραμής είναι Έλληνας συνθέτης και πιανίστας. Γεννήθηκε στην Αθήνα και σπούδασε πιάνο και σύνθεση στο Royal Welsh College of Music & Drama στη Μεγάλη Βρετανία και στο Αττικό Ωδείο στην Ελλαδα.
Έργα του συνθέτη Δημήτρη Μαραμή έχουν παρουσιαστεί στην Ελλάδα και το εξωτερικό, μεταξύ άλλων στις Ηνωμένες Πολιτείες Αμερικής, την Κίνα και σε σημαντικούς πολιτιστικούς οργανισμούς της Ευρώπης.
Έχει συνθέσει εκτενή μουσικοθεατρικά έργα, μεταξύ των οποίων: «Ερωτόκριτος» musical (ανάθεση Εθνικής Λυρικής Σκηνής, 2017), «Στοιχειωμένοι» musical  (ανάθεση Μεγάρου Μουσικής Αθηνών, 2019), «Καπετάν Μιχάλης» opera (ανάθεση Περιφέρειας Κρήτης, 2021), «Ελευθέριος Βενιζέλος» opera (ανάθεση Πολιτιστικού Κέντρου Ηρακλείου, 2023), «Ηρακλής Μαινόμενος» rock opera (ανάθεση του Δήμου Θηβαίων 2026), και έργα σε φόρμα ορατορίου ή κύκλων τραγουδιών: «Παλιγγενεσία» (ανάθεση Περιφέρειας Στερεάς Ελλάδας, 2021), «Κρήτης Μύθοι» (ανάθεση Περιφέρειας Κρήτης, 2026) «Νάματα και Ιάματα» (ανάθεση Δήμου Λαρισαίων, 2023), «Δειλινό και Άγιο Φως» (ανάθεση του Δήμου Καρπενησίου, 2023) , «Η Μουσική που κάνει τη Σιωπή και Κλαίει» (ανάθεση Κέντρου Πολιτισμού Περιφέρειας Κεντρικής Μακεδονίας, 2018) κ.ά..
Παράλληλα έχει συνθέσει μουσική για θέατρο, κινηματογράφο και τηλεόραση.
Από το 2018 είναι Καλλιτεχνικός Διευθυντής του Φεστιβάλ Δελφών «Το Λάλον Ύδωρ».
Ο πρωτοπόρος και πολυγραφότατος συνθέτης διεθνούς βεληνεκούς, Δημήτρης Μαραμής παρουσίαζει,  μετά από ανάθεση του Δήμου Θηβαίων,  σε πρώτη παγκόσμια πρεμιέρα την Rock Opera ΗΡΑΚΛΗΣ ΜΑΙΝΟΜΕΝΟΣ στη γενέτειρα πόλη του μύθου, τη Θήβα. 
Συμμετέχουν : 
· Η Χορωδία της ΕΡΤ σε μουσική διεύθυνση Αλέξανδρου Κομνά
· Τέσσερις καταξιωμένοι σολίστ: Γιώργος Παπαδημητρίου (Ηρακλής), Μέλα Γεροφώτη (Μεγάρα), Νίκος Κύρτσος (Αμφιτρύων), Μελίνα Μαβίδου (Ήρα) και εξαμελές μουσικό σύνολο 
· Η Δημοτική Χορωδία Θήβας και 
· Το Λύκειο Ελληνίδων Θήβας 


ΕΡΩΤΗΣΕΙΣ ΣΥΝΕΝΤΕΥΞΗΣ 

   Η πόλη της Θήβας ένα χρόνο  μετά την επιτυχημένη παρουσίαση της Τρίπτυχης λαϊκής όπερας «Στοιχειωμένοι ΙΙ- Το Γιοφύρι της Άρτας – Το Στοιχειό της Χάρμαινας» περιμένει να απολαύσει την Rock Opera «Ηρακλής Μαινόμενος»
   Mε «πρώτη ύλη» την ευριπίδεια Τραγωδία «ΗΡΑΚΛΗΣ ΜΑΙΝΟΜΕΝΟΣ»  και «Hercules Furens» του Ρωμαίου Σενέκα παρουσίαζετε την ομώνυμη Rock Opera υπογράφοντας τη σύλληψη, τη μουσική και το λιμπρέτο του έργου. 

· Πώς βιώσατε καλλιτεχνικά τη συνδιαλλαγή σας  με το αρχαίο κείμενο και το δημιουργικό πάντρεμά του  με το νευρώδες , δραματικό και δυναμικό ροκ στοιχείο της ενορχήστρωσης ;  

· Το ποιητικό κείμενο αποτελεί μέσω της διαχρονικότητάς του , θα λέγαμε,   έναν «ζωντανό μύθο» , που διατρέχει αδιαλείπτως τον χωροχρόνο μέσα από τα ακοίμητα αρχέτυπα της εξουσίας, της βίας, της δικαιοσύνης, της αλληλεγγύης κ.ά. – Πώς πιστεύετε ότι η σύγχρονη κοινωνικοπολιτική πραγματικότητα αντανακλάται στο έργο; 

· Η εννοιολόγηση της Βίας αποτελεί διαχρονικά ένα βαθύ ηθικό, φιλοσοφικό και πολιτικό ζήτημα .O Ντετερμινισμός/Ρεαλισμός αλλά και η Ψυχανάλυση παρουσιάζουν τη βία ως σύμφυτη με την ανθρώπινη ύπαρξη και αναπόσπαστο κομμάτι του βιολογικού και ψυχολογικού υπόβαθρου. Πιστεύετε ότι είναι ρεαλιστικό να προσδοκούμε μια κοινωνία ανθρώπων που εξάλειψε τις αιτίες για την εκδήλωση κάθε μορφής βίας; 

· Το έργο συντίθεται γύρω από  έναν ανθρωποκεντρικό άξονα, με στοιχεία δραματικά και τελετουργικά που αναδεικνύουν την τρωτότητα της ανθρώπινης ύπαρξης,  την κατάρρευση ακόμα και των αθάνατων ηρώων όπως του Ηρακλή στοιχεία που αναφύονται παράλληλα με την αλληλεγγύη,  απέναντι στην ανυπέρβλητη και αυθαίρετη μοίρα καθώς και την υπέρβαση μέσω της προσωπικής βούλησης. - Πώς συνδέονται αυτά τα ψυχογραφικά στοιχεία με την φύση του Ανθρώπου, κατά τη γνώμη σας; 

· Απόψε θα βιώσουμε μιαν ιδιότυπη επανασύνδεση με το παρελθόν και το φαντασιακό σημαίνον μιας εύκλεης μυθολογικά και ιστορικά Θήβας. Ποια είναι η δική σας εσωτερική αίσθηση που απόψε τοποθετείτε πίσω στη μυθολογική του καταβολή και μπροστά στο θηβαϊκό κοινό έναν παγκόσμιο Ήρωα; 


Σας ευχαριστώ θερμά!


